זינב ס', ג'ודי א', מוחמד (נהג, מתרגם ושותף לפעילות). מדווחות: ג'ודי ומירה ב'.
כביש 317: תנועה דלילה.
חאשם אל דארג': הבנייה בקומה שנייה נמשכת, ומפריעה לפעילות הגן: הרעש מחריש אוזניים, וחומרי בנייה מפוזרים מסביב.
הודא, חאולה ואמנה שמחו לקראתנו. בגלל מזג האוויר הסוער, נכחו רק 5 ילדים. הושבנו את הילדים בשולחן אחד, וחילקנו לכל אחד דף נייר עם 4 תמונות המתארות פעולות של ילד מהרגע שהוא מבחין שיורד גשם, ועד שהוא פותח מטריה. הילדים קיבלו צבעי פסטל לצביעה. ישבנו לצידם, ועזרנו. שמות הילדים נכתבו על הדפים. לבסוף, חלקי התמונות בכל דף נחתכו, וחוברו לכעין ספר, ואז זינב סיפרה סיפור על ילד וגשם.
זינב הביאה פיתות עם זעתר, מעשה ידיה. כשהילדים אכלו, זינב ישבה עם הודא, חאולה ואמנה ליד שולחן אחר, לייעוץ ודיון. זינב דיברה על החשיבות של תוכנית עבודה יומית, והיציעה שינויים שהתקבלו על ידי הגננות. זינב גם היציעה שינויים בארגון החדר של הגן. בעיקר, היציעה להכין רשימת שמות של הילדים, בכניסה לגן, כך שילמדו לזהות את שמם בכתב. בבוקר, כשהילד מגיע ומברכים אותו לשלום, אומרים את שמו ומזהים ברשימה, זינב גם היציעה לארגן מגרות אישיות לילדים, מסומנות בשמות הילדים. נראה שיש בגן ארוניות עם מגרות, רק שלא היו בשימוש של הילדים.